
Το Διοικητικό Συμβούλιο της Ένωσης Γονέων και Κηδεμόνων Γαλατσίου χαιρετίζει τον αγώνα εκατοντάδων μαθητών, γονιών και εκπαιδευτικών που με την αταλάντευτη στάση τους διεκδικούν το αυτονόητο αλλά όχι δεδομένο, ασφαλή σχολεία!
Μαζί με την Ένωση Γονέων του 5ου ΔΚ Αθήνας και τους υπόλοιπους Συλλόγους Γονέων από την πρώτη στιγμή δώσαμε μαζί αυτόν τον αγώνα, ήμασταν στο πλευρό των παιδιών μας! Κι έτσι θα συνεχίσουμε μέχρι να υπάρχουν όλες οι προϋποθέσεις οι μαθητές και οι εκπαιδευτικοί να γυρίσουν σε ασφαλή σχολεία.
Χαιρετίζουμε και τους εκπαιδευτικούς που κινητοποιήθηκαν, αυτούς που έβαλαν πάνω απ΄ όλα την ασφάλεια των παιδιών μας! Δεν ξεχνάμε βέβαια ότι υπήρξαν κι αυτοί που επέλεξαν να συνταχθούν με τις παλινωδίες Δήμων-Υπουργείων διαβεβαιώνοντας ότι υπάρχει ασφάλεια, την ίδια στιγμή που υπήρχαν πληροφορίες ότι η διαρροή ήταν κάτω από το σχολείο τους, φτάνοντας στο σημείο να θέτουν σε κίνδυνο τη ζωή των μαθητών. Τώρα που αποδείχθηκε ότι οι φόβοι όλων μας ήταν βάσιμοι και ότι κανένας έλεγχος δεν έχει πραγματοποιηθεί αδειάστηκαν και από αυτούς που πήγαν να υπερασπιστούν, έμειναν μόνοι τους και εκτεθειμένοι.

Πραγματοποιήθηκε στις 8/10/2026 έκτακτη – μεικτή συνεδρίαση του Δημοτικού Συμβουλίου Γαλατσίου, με μοναδικό θέμα, την ενημέρωση για το σχολικό συγκρότημα της Γκράβας, κατόπιν των έντονων πιέσεων που ασκήθηκαν στη δημοτική αρχή από τους μαθητές, του γονείς και τους εκπαιδευτικούς τους.

Στη συνεδρίαση αυτή, που πραγματοποιήθηκε μετά την ανακοίνωση περί αναστολής λειτουργίας των σχολείων της Γκράβας με απόφαση του Υπουργείου Παιδείας (και αφότου είχε ανακοινώσει και ο Δήμαρχος Αθηναίων το ίδιο μέτρο), αναδείχτηκε για μία ακόμη φορά η επιπόλαιη αντιμετώπιση του κρίσιμου ζητήματος της ασφάλειας των μαθητών των σχολείων του Γαλατσίου εκ μέρους της δημοτικής αρχής, που κατά πάγια πρακτική της υποβαθμίζει τα σοβαρότατα προβλήματα υποδομών των σχολείων του Γαλατσίου και αρνείται να θέσει ως προτεραιότητα την πλήρη συντήρηση και αποκατάσταση των σχολικών κτιρίων και την σύννομη λειτουργία τους με λήψη όλων των απαιτούμενων μέτρων ασφάλειας, παρά αρκείται σε τοπικές αποσπασματικές επεμβάσεις – χωρίς διαδικασία ενδελεχούς επιστημονικής/ τεχνικής μελέτης – που τις παρουσιάζει ως δήθεν συντήρηση των παμπάλαιων κτιρίων.

Φτάσαμε στο σημείο να υπάρξει διαρροή φυσικού αερίου στο μεγαλύτερο σχολικό συγκρότημα της χώρας, για επιβεβαιωθεί ακόμα μια φορά ότι η σχολική κοινότητα φοιτά και εργάζεται σε επικίνδυνη εγκατάσταση, χωρίς πιστοποιητικά και τις ελάχιστες εγγυήσεις ασφάλειας, όπου μάλιστα, εξακολούθησαν τουλάχιστον μέχρι τις 7/10/2026 να διενεργούνται επικίνδυνες εργασίες από τον εργολάβο που διεξάγει εργασίες «περιβαλλοντικής αναβάθμισης» στο σχολικό συγκρότημα με χρήση φιαλών προπανίου εντός του ωραρίου λειτουργίας των σχολείων, το οποίο απαγορεύεται απολύτως από το νόμο ούτως ή άλλως.

Τα φώναξαν όλα αυτά οι μαθητές και οι εκπαιδευτικοί τους τις προηγούμενες ημέρες, τα έθεσαν και υπόψη του Δημάρχου στην συνάντηση που πραγματοποιήθηκε στο Δημαρχείο στις 7/10/2026, αλλά φαίνεται ότι δεν ήταν αρκετά για να πείσουν την δημοτική αρχή να λάβει το μοναδικό μέτρο ασφάλειας, αφού στο παρελθόν δεν είχε μεριμνήσει για την ασφάλεια των σχολικών κτιρίων και των μαθητών: να κηρύξει την αναστολή λειτουργίας των σχολείων έως ότου διεξαχθούν οι απαιτούμενοι έλεγχοι από τους αρμόδιους φορείς, που θα εγγυώνταν την ασφαλή επιστροφή των μαθητών στα θρανία.

Εντέλει, κατόπιν των ισχυρών πιέσεων των μαθητών, των γονιών τους και των εκπαιδευτικών, που από την πρώτη στιγμή με ευθυκρισία διεκδίκησαν το αυτονόητο, την εγγύηση της ασφάλειάς τους, εξαναγκάστηκε το Υπουργείο Παιδείας να κηρύξει την αναστολή έως την ολοκλήρωση των απαιτούμενων ελέγχων.

Και πάλι, η δημοτική αρχή Γαλατσίου δεν πείστηκε, παρά δήλωσε στην χθεσινή συνεδρίαση ότι και πάλι θα βεβαίωνε την ασφαλή λειτουργία των σχολείων, παρότι κατά τη συζήτηση οι γονείς ανέδειξαν ότι κατά τον χρόνο που δινόταν από τον Δήμαρχο κ. Μαρκόπουλο η διαβεβαίωση ούτε έλεγχος είχε ολοκληρωθεί ούτε οι λοιπές συνθήκες ασφάλειας των σχολείων υφίσταντο.

Το συμπέρασμα της χθεσινής συνεδρίασης είναι ότι η δημοτική αρχή είχε ως μοναδικό μέλημα την επίδειξη μιας εικόνας δράσης χωρίς ωστόσο να μεριμνήσει για την ουσία, αδυνατώντας να διακρίνει, ανεξαρτήτως της διοικητικής της αρμοδιότητας στο σχολικό συγκρότημα της Γκράβας, ότι μοναδική της ευθύνη όταν προέκυψε το πρόβλημα και βρέθηκαν χιλιάδες μαθητών εκτός σχολείου ήταν η ασφάλειά τους.

Η Ένωση Γονέων και Κηδεμόνων Γαλατσίου ζήτησε για μία ακόμη φορά τους τεχνικούς φακέλους των σχολικών κτιρίων του Γαλατσίου, ώστε να διαπιστωθεί αν όντως τα σχολικά κτίρια λειτουργούν με τις προδιαγραφές ασφάλειας του νόμου ενόψει της επαναλαμβανόμενης επιπολαιότητας της δημοτικής αρχής για τόσο κρίσιμα ζητήματα, η οποία διαβεβαιώνει ότι οι φάκελοι υπάρχουν και οι έλεγχοι πραγματοποιούνται, αλλά δεν μας επιδεικνύει τα σχετικά στοιχεία. Έχουμε ήδη υποβάλει αιτήσεις για να διαπιστώσουμε αν τηρούνται τα μέτρα ασφάλειας στα σχολικά κτίρια του συγκροτήματος της Γκράβας (πιστοποιητικά για επαρκή και συντηρημένα μέσα πυρασφάλειας – πυροσβεστήρες, ανιχνευτές κ.λπ. – εγκεκριμένο σχέδιο εκκένωσης κ.λπ.) και θα συνεχίσουμε με αντίστοιχες αιτήσεις για όλα τα σχολεία, παρότι τα σχετικά στοιχεία (τεχνικοί φάκελοι σχολικών κτιρίων) έχουμε ζητήσει και σε προηγούμενη συνεδρίαση του δημοτικού συμβουλίου και δεν μας δόθηκαν.

Και από την χθεσινή συνεδρίαση προέκυψε αναντίρρητα ένα συμπέρασμα: 

Ελλείψει τήρησης των ελάχιστων υποχρεώσεων από πλευράς των αρμόδιων φορέων, οι μόνοι που μπορούν να εγγυηθούν την ασφάλειά τους είναι οι ίδιοι οι μαθητές, οι γονείς και οι εκπαιδευτικοί τους με την ακάματη διεκδίκηση των αυτονόητων: ασφάλειας και δημόσιου σχολείου που θα λειτουργεί για όλους.

     Είναι ανάγκη να συνεχίσουμε τον αγώνα μας μέχρι να παρθούν όλα τα απαραίτητα μέτρα για την ασφαλή λειτουργία του σχολικού συγκροτήματος της Γκράβας. 

ΑΠΑΙΤΟΥΜΕ:
Να γίνουν τώρα όλοι οι απαραίτητοι ενδελεχείς έλεγχοι σε όλα τα κτίρια, να δοθούν απαντήσεις για την αιτία της οσμής και να υπάρχει έγγραφη βεβαίωση από αρμόδιο κρατικό φορέα ότι όλα είναι ασφαλή για να επιστρέψουν οι μαθητές και οι εκπαιδευτικοί πίσω στα σχολεία.
Να γίνουν οι απαιτούμενοι έλεγχοι ασφάλειας των υποδομών όλων των σχολικών κτιρίων του Δήμου Γαλατσίου. Κανένα παιδί δεν πρέπει να νιώθει ανασφαλές στο σχολείο του!

Ο αγώνας αυτός είναι αγώνας όλων των γονιών και των Συλλόγων Γονέων! Κανένα σχολείο στο Γαλάτσι δεν είναι ασφαλές!

Η Ένωση Γονέων στέκεται στο πλευρό της σχολικής κοινότητας και θα επιμείνει το επόμενο διάστημα στην διερεύνηση για το αν τηρούνται οι προδιαγραφές ασφάλειας σε όλα τα σχολεία του Δήμου Γαλατσίου.

